b"\n_START_ARTICLE_\nDalaj Eegol\n_START_SECTION_\n\xc5\xbdivljenje in delo\n_START_PARAGRAPH_\nV srednje\xc5\xa1olskih letih je bil v Ljubljani prepoznan kot skejter in MC v razli\xc4\x8dnih klubih. Vodil je oddajo SkateTV na slovenski nacionalni televiziji. Z ustvarjanjem glasbe je za\xc4\x8del kot gost DJ v ljubljanski skupini RC Rappers, kjer je hitro prevzel vlogo glavnega vokalista. V istem \xc4\x8dasu je bil tudi gost vokalist v funk rock skupini Peyotle Crunch, nato pa je po razpustitvi RC Rappers, ustanovil in postal vokalist ljubljanske funk zasedbe Heavy Les Wanted, kateri je dal tudi ime. V za\xc4\x8detku 1990. let je uradno spremenil svoje ime v Ali En in sodeloval pri ve\xc4\x8d razli\xc4\x8dnih glasbenih in gledali\xc5\xa1kih projektih, hkrati pa ustvarjal material za svoj prvenec in se za\xc4\x8del podajati v samostojne vode.\n_START_SECTION_\nAliEn\n_START_PARAGRAPH_\nNa albumu Leva scena je sodelovalo ve\xc4\x8d glasbenikov, h kon\xc4\x8dni podobi pa je poleg AliEna najve\xc4\x8d prispeval basist Mitja Kavec. Po glavnem kon\xc4\x8danem snemanju meseca avgusta je bil album izdan decembra leta 1994 pri zalo\xc5\xbebi Ma\xc4\x8dji disk/Prodok, katere lastnik in ustanovitelj je bil Tone Stojko, s katerim sta sodelovela \xc5\xbee pri snemanju bmx in skate rolkarskih TV oddaj na RTVSLO in A-Kanalu. Skladbi Leva scena in Stremetzsky, s katerima je promoviral prihajajo\xc4\x8di album, so zaradi eksplicitnih in za tiste \xc4\x8dase presenetljivo neposrednih besedil pritegnile veliko pozornost v javnosti. Zaradi tega jih marsikatere radijske postaje niso hotele vrteti in nekatere celo eksplicitno cenzurirale, kar se ni v Sloveniji zgodilo \xc5\xbee dobro desetletje od zamrtja punk glasbe. Vseeno so postale hiti, tudi na ra\xc4\x8dun rednega predvajanja na Radiu \xc5\xa0tudent in takrat novonastalih postajah Gama MM ter Radio Salomon. Album je do\xc5\xbeivel buren odziv, predvsem s strani glasbenikov, ki se jih je Ali En lotil v besedilih, kot sta Toma\xc5\xbe Domicelj in Jan Plestenjak. Danes velja za prelomni dogodek slovenske rap in hip-hop scene. Najve\xc4\x8dja uspe\xc5\xa1nica z albuma pa je postala skladba o bureku \xc2\xbbSirni & mesni\xc2\xab, za katero je nastal tudi videospot, kar avtorju ni bilo najbolj pogodu, saj je \xc5\xa1lo za skladbo z neanga\xc5\xbeiranim besedilom. Spomladi 2015 je sledila live turneja z bendom v sestavi Alien (vokal in scratch), Mitja Kavec (bass), Kristijan Pavlin (el-kitara), Toma\xc5\xbe Zver (bobni) in \xc5\xa1tiri-\xc4\x8dlanska brass sekcija. Turneja je bila kljub 'samo' dvanajstim nastopom odmevna in obiskana. V novogori\xc5\xa1kem Zelenem Gaju, so jim bili predskupina Avtomobili. Vrhunec pa je predstavljal nastop v Ljubljani, kjer je AliEn in bend v Hali Tivoli 22.februarja 1995 nastopil kot predskupina Beastie Boys. Leva scena je bila prodajno izjemno uspe\xc5\xa1na; zalo\xc5\xbenik je z izdajanjem ponatisov kon\xc4\x8dal po enem letu in prodanih je bilo 5000 CD-jev ter 1000 kaset (dodaten ponatis je iz\xc5\xa1el ob peti obletnici albuma), kar je v Sloveniji Zlata naklada. AliEn je postal tudi glasbeni debitant leta in prejel nagrado Zlata Nota na Bledu, ki pa jo je principelno zavrnil z besedami, da zamenja nagrado za skejt, ker ne more sprejeti nagrade od leve scene, ki jo ne spo\xc5\xa1tuje. _NEWLINE_AliEn se je po tistem pojavil kot so-avtor, gost vokalist in DJ na izdajah skupin Heavy Les Wanted, ob njihovem prvem in edinem istoimenskem albumu (2016) in Borghesia, ter kompilacijah Trans-Slovenija-Express in Limonada (Grapefruit Teater). V istem \xc4\x8dasu je tudi eno leto pisal za tednik Mladina, glasbeno pa se je odmaknil od sloga albuma in vrtel predvsem acid jazz, funk in drum'n'bass glasbo v klubih Palma, K4 in Ambasadi Gavioli pod umetni\xc5\xa1kim imenom DJ Poha. Z eksperimentiranjem z marihuano in plesnimi drogami, na kar namiguje ta nadimek, je kasneje postal promotor ibogainske terapije. Do leta 1998 je za\xc4\x8dasno kon\xc4\x8dal s pojavljanjem v medijih. V tem \xc4\x8dasu je spoznal sedanjo \xc5\xbeeno Mirando, s katero se je preselil na Rakitno. Leta 1999 sta se poro\xc4\x8dila. Istega leta je spet enkrat o\xc5\xbeivil lik AliEna in izdal svoj drugi uspe\xc5\xa1ni album z naslovom Smetana za frende, ki je glasbeno bolj plesno orientiran in eksperimentalen od prvenca, besedila so bolj pozitivno naravnana in osve\xc5\xa1\xc4\x8devalno orientirana. Tudi ta album je bil pospremljen s \xc5\xa1tirindvajsetimi promocijskimi nastopi \xc5\xa1irom Slovenije.\n_START_SECTION_\nDalaj Eegol\n_START_PARAGRAPH_\nLeta 1999 si je znova uradno spremenil ime, tokrat v Dalaj Eegol (\xc2\xbbDalaj\xc2\xab\xc2\xa0v mongol\xc5\xa1\xc4\x8dini pomeni ocean in \xc2\xbbEegol\xc2\xab\xc2\xa0krog). Njegov tretji album z naslovom Red'a'red, izdan leta 2003 pri lastni zalo\xc5\xbebi Kerubin, je bil po slogu eksperimentalno-elektronski projekt, ki pri ob\xc4\x8dinstvu ni do\xc5\xbeivel uspeha, a postavil nov mejnik v njegovem ustvarjanju. Dve leti kasneje konec leta 2005 je iz\xc5\xa1el album z naslovom D'Rap, ki je bil v osnovi otro\xc5\xa1ki projekt Atoom, kjer so sodelovali: Livia Frua, Tim \xc5\xa0iroka, Inan DuSwami in Petra Bartol. Album je kot vse prej\xc5\xa1nje tudi produciral, a zaradi selitve v Indijo te plo\xc5\xa1\xc4\x8de ni promoviral.Z \xc5\xbeeno sta se januarja 2006 preselila na jugovzhod Indije, v mednarodno mesto Auroville, kjer sta ustanovila Kerubin Art Center, ki se je leta 2016 preimenoval v ZEN+ in deluje v multimedijskih umetni\xc5\xa1kih disciplinah._NEWLINE_V zadnjih letih je bolj aktiven na vizualnem podro\xc4\x8dju, sedaj se ukvarja predvsem z ilustriranjem in multimedijskimi vsebinami. Izdal je dva neglasbena CD-Roma, Stoli/Chairs in Kodeks (l. 2006). Leta 2004 je izdal DVD Manhattan NY, na katerem je \xc5\xa1est videospotov, ustvarjenih za multimedijske prireditve. Z \xc5\xbeeno sta izdala tudi otro\xc5\xa1ko pravljico Mala morska deklica in njen delfin v knji\xc5\xbeni in CD-ROM obliki. Miranda je sicer izvirno zgodbo napisala v angle\xc5\xa1\xc4\x8dini, Dalaj pa je prispeval dvanajst ilustracij. Ob\xc4\x8dasno se \xc5\xa1e vra\xc4\x8data v Slovenijo, kjer predstavljata svoje umetni\xc5\xa1ke projekte.\n_START_SECTION_\nRECYCLEMAN\n_START_PARAGRAPH_\nLeta 2009 znova za\xc4\x8dne koncertirati v Sloveniji z live bendom, tokrat pod novim imenom Recycleman. Nadaljuje tudi z DJ kariero in se pojavlja v vlogi napovedovalca in povezovalca prireditev Rolka (2011-2018) in FlowGrind."